**Minuta reuniunii Consorțiului Regional de Inovare**

**-3 iunie 2021-**

*Reuniunea a avut loc online prin platforma Zoom în data de 3 iunie 2021, ora 12:00.*

La reuniune au fost prezenți:

* 33 membri ai Consorțiului Regional de Inovare;
* 5 reprezentanți ai ADR Nord-Est: Vasile Asandei - Director general; Gabriela Macoveiu – Director Comunicare, Inovare și Cooperare Externa; Agatha Filimon - Șef Birou, Birou Specializare Sectorială; Simona Ionel, Cosmina Moscalu - Experți, Birou Gestionare RIS3.

1. Întâlnirea a început la ora 12:00 prin anunțarea îndeplinirii conformității de desfășurare a evenimentului în ceea ce privește **prezenţa a cel puţin două treimi  din numărul total al membrilor**, conform Regulamentului privind Organizarea și Funcţionarea CRI și CCA.
2. Dl. Vasile Asandei a adresat un cuvânt introductiv, mulțumind pentru implicare tuturor membrilor CRI. De asemenea, a subliniat importanța construirii programelor operaționale și a strategiilor pentru perioada 2021-2027, având în vedere complementaritatea între strategiile regionale și naționale, cu rol impactant al activităților viitoare, atât la nivelul organismelor de implementare, cât și la nivelul beneficiarului.
3. Conform Agendei evenimentului, subiectele abordate au fost:

* Modificări ale Regulamentului privind Organizarea și Funcţionarea CRI și CCA. (*Dna. Gabriela Macoveiu*).

Membrii și-au prezentat verbal acordul privind modificările aduse regulamentului actualizat. Regulamentul privind Organizarea și Funcţionarea CRI și CCA actualizat a fost considerat aprobat.

* O scurtă informare cu privire la procesul de actualizare a componenței CRI Nord-Est (*Dna. Gabriela Macoveiu*).
* Modificări aduse Strategiei de Cercetare și Inovare pentru Specializare Inteligentă a Regiunii Nord-Est 2021-2027, ca urmare a recomandărilor experților JRC, după analiza ex-ante efectuată de către aceștia (*Dna. Gabriela Macoveiu*).

Membrii și-au prezentat verbal acordul privind noile modificări ale strategiei. Strategia de Cercetare și Inovare pentru Specializare Inteligentă a Regiunii Nord-Est 2021-2027, Ediția 3, revizia 1a fost considerată aprobată.Aceasta va fipublicată pe website <https://www.adrnordest.ro/> la secțiunea Specializare Inteligentă.

* Informații privind **Portofoliul de proiecte RIS3**, rezultat în urma Apelului deschis pentru constituirea portofoliului de proiecte aferent RIS3 Nord-Est, desfășurat în perioada 4 septembrie – 14 decembrie 2020 (*Dna. Gabriela Macoveiu, dna. Simona Ionel*).

Membrii și-au prezentat verbal acordul privind Portofoliul de proiecte RIS3. Portofoliul de proiecte aferent RIS3 Nord-Est a fost considerat aprobat. Conform sugestiilor venite din partea dlui. Mihai Dimian și dlui. Sebastian Brumă, ADR Nord-Est va completa portofoliul de proiecte cu informații privind partenerii identificați și scopul pentru fiecare proiect și îl va trimite membrilor CRI ce au fost prezenți la reuniune, având în vedere, totodată, respectarea confidențialității cu privire la informațiile furnizate.

* Date informative privind stadiul elaborării POR 2021-2027, Prioritatea 1. Nord-Est - O regiune mai competitivă, mai inovativă (*Dna. Gabriela Macoveiu*).
* Informații privind apelul destinat pregătirii proiectelor de infrastructură în domeniul specializării inteligente pentru Regiunea Nord-Est, finanțat prin **Programul Operațional Asistență Tehnică 2014 – 2020 (POAT 2014 – 2020), proiect: „Sprijin la nivelul regiunii Nord-Est pentru pregătirea de proiecte finanțate din perioada de programare 2021-2027 pe domeniul specializare inteligentă”. Acest apel reprezintă un prim proces în care se observă legătura între proiectele din portofoliul RIS3 și implementarea acestora** (*Dna. Gabriela Macoveiu, dna. Simona Ionel*).

5. După finalizarea prezentărilor, au avut loc discuții cu privire la:

* *elaborarea unei strategii de abordare a internaționalizării activităților de cercetare-inovare*. Dna. Gabriela Macoveiu a adus în discuție faptul că se lucrează la elaborarea unei strategii de abordare a internaționalizării activităților de cercetare-inovare și se are în vedere modul în care se poziționează regiunea noastră față de anumite inițiative europene (cum ar fi comunitățile de inovare și cunoaștere, parteneriatele tematice).
* *Roadmap-ul infrastructurilor de cercetare*. Se dorește includerea în Roadmap și a infrastructurilor de cercetare la nivel regional, nu doar a celor de nivel internațional. În acest sens, ADR Nord-Est va formula o propunere documentată pentru a fi supusă avizului membrilor CRI și înaintată conducerii Ministerului Educației, Cercetării, Inovării și Digitalizării, autoritate națională responsabilă pentru acest Roadmap.
* *institutele de cercetare pentru excelență prezente în PNRR.* A fost subliniat faptul că niciun institut de cercetare din Regiunea Nord-Est nu este inclus în versiunea actuală a PNRR. Reprezentanții ADR Nord-Est vor studia programul și vor reveni cu o opinie.

Prezentarea integrală este anexată prezentei minute.

Data: Întocmit:

07 iunie 2021 Simona Ionel